Turg‘un organik ifloslantiruvchi moddalar haqidagi Stokgolm konvensiyasini amalga oshirishning tashkiliy chora-tadbirlari to‘g‘risida

O‘zbekiston Respublikasi tomonidan Turg‘un organik ifloslantiruvchi moddalar haqidagi Stokgolm konvensiyasi ratifikatsiya qilinganligi munosabati bilan hamda Konvensiya qoidalaridan kelib chiqadigan O‘zbekiston Respublikasining huquqlarini amalga oshirish hamda majburiyatlari samarali bajarilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Ekologiya va atrof-muhitni muhofaza qilish davlat qo‘mitasi Turg‘un organik ifloslantiruvchi moddalar haqidagi Stokgolm konvensiyasi (keyingi o‘rinlarda Konvensiya deb ataladi) amalga oshirilishi uchun mas’ul vakolatli organ etib belgilansin.
 2. O‘zbekiston Respublikasi Ekologiya va atrof-muhitni muhofaza qilish davlat qo‘mitasiga:
 Konvensiya qoidalari amalga oshirilishini ta’minlash bo‘yicha vazirliklar va idoralar, mahalliy ijroiya hokimiyati organlari va boshqa tashkilotlarning faoliyatini muvofiqlashtirish;
 Konvensiya bo‘yicha O‘zbekiston Respublikasining Milliy harakatlar rejasini o‘z vaqtida ishlab chiqish va muntazam ravishda yangilash;
 Konvensiya talablarini bajarish masalalari bo‘yicha xalqaro va mintaqaviy tashkilotlar bilan samarali hamkorlik qilishni ta’minlash yuklansin.
 3. O‘zbekiston Respublikasi Tashqi ishlar vazirligi Konvensiya qoidalarini amalga oshirish uchun mas’ul bo‘lgan vakolatli organ haqida Konvensiyaning Kotibiyatiga tegishli xabarnoma yuborsin. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va O‘zbekiston Respublikasi Ekologiya va atrof-muhitni muhofaza qilish davlat qo‘mitasi raisi B.T. Qo‘chqorov zimmasiga yuklansin.